THAI จัด 2 เที่ยวบินพิเศษ ลุยภารกิจรับคนไทยกลับบ้าน
THAI จัด 2 เที่ยวบินพิเศษ “เยอรมนี-ปท.แถบสแกนดิเนเวีย” ลุยภารกิจรับคนไทยกลับบ้าน
THAI จัด 2 เที่ยวบินพิเศษ “เยอรมนี-ปท.แถบสแกนดิเนเวีย” ลุยภารกิจรับคนไทยกลับบ้าน
27 ก.ค. 2563

นาวาอากาศตรี อนิรุต แสงฤทธิ์ ผู้อำนวยการใหญ่ฝ่ายปฏิบัติการบิน ในฐานะหัวหน้าศูนย์ควบคุมการปฏิบัติการ (THAI Operations Control Center : TOCC) บริษัทการบินไทย จำกัด (มหาชน) หรือ THAI เปิดเผยว่า บริษัทฯ ปฏิบัติภารกิจรับคนไทยกลับบ้านอย่างต่อเนื่อง
โดยครั้งนี้ได้จัดเที่ยวบินพิเศษ 2 เที่ยวบินรับคนไทย โดยเที่ยวบินแรกรับจากสหพันธ์สาธารณรัฐเยอรมนี ซึ่งเป็นคนไทยในเยอรมนีและประเทศใกล้เคียง อาทิ ออสเตรีย เบลเยี่ยม โปแลนด์ สวิตเซอร์แลนด์ ฝรั่งเศส เป็นต้น ส่วนอีกเที่ยวบินรับคนไทยจากกลุ่มประเทศในแถบสแกนดิเนเวียได้แก่ เดนมาร์ก สวีเดน นอร์เวย์
ทั้งนี้ผู้โดยสารเป็นคนไทยที่มีความยากลำบากในการดำรงชีวิต มีความจำเป็นต้องเดินทางกลับประเทศไทย และได้แจ้งความประสงค์ที่จะเดินทางกลับประเทศไว้กับสถานเอกอัครราชทูตไทยในประเทศต่างๆ ของยุโรป ซึ่งในยามที่การบินไทยหยุดทำการบินชั่วคราว แต่การบินไทยมีความพร้อมและยินดีในการปฎิบัติภารกิจรับคนไทยที่มีความจำเป็นต้องเดินทางกลับบ้านโดยเร่งด่วน เพื่อให้ทุกท่านปลอดภัยและได้กลับมาพบกับคนที่รักอย่างมีความสุข
โดย บริษัท การบินไทยฯ ได้ให้ความร่วมมือกับกระทรวงการต่างประเทศของไทย สถานเอกอัครราชทูต ณ กรุงเบอร์ลิน สถานกงสุลใหญ่ ณ นครแฟรงก์เฟิร์ต สถานกงสุลใหญ่ ณ นครมิวนิก สถานเอกอัครราชทูต ณ กรุงโคเปนเฮเกน สถานเอกอัครราชทูต ณ กรุงสตอกโฮล์ม สถานเอกอัครราชทูต ณ กรุงออสโล จัดเที่ยวบินพิเศษรับผู้โดยสารชาวไทยกลับบ้าน โดยมีรายละเอียด 2 เที่ยวบินดังนี้
-เที่ยวบินที่ ทีจี 923 เส้นทาง แฟรงก์เฟิร์ต-กรุงเทพฯ รับผู้โดยสารชาวไทย จำนวน 241 คน ออกเดินทางจากแฟรงก์เฟิร์ต เยอรมนีเวลา 21.36 น. (เวลาท้องถิ่น) เมื่อวันที่ 26 กรกฎาคม 2563 ถึงกรุงเทพฯ เวลา 12.30 น. ในวันที่ 27 กรกฎาคม 2563
-เที่ยวบินที่ ทีจี 951 เส้นทาง โคเปนเฮเกน-กรุงเทพฯ รับผู้โดยสารชาวไทยจากประเทศในแถบสแกนดิเนเวีย ได้แก่ เดนมาร์ก สวีเดน นอร์เวย์ จำนวน 50 คน ออกเดินทางจากโคเปนเฮเกน เดนมาร์ก เวลา 14.25 น. (เวลาท้องถิ่น) เมื่อวันที่ 26 กรกฎาคม 2563 ถึงกรุงเทพฯ เวลา 06.00 น. ในวันที่ 27 กรกฎาคม 2563
อนึ่ง บริษัทฯ ยังได้ทำการขนส่งสินค้าในเที่ยวบินทั้งขาไปและขากลับด้วย ซึ่งการบินไทยมีความพร้อมในการปฎิบัติภารกิจรับคนไทยกลับบ้านในทุกเที่ยวบินโดยสวัสดิภาพ

